Kroonstad se riool in rivier laat beeste vrek | Maroela Media
Die VF Plus in die Vrystaat het eergister 'n verslag ontvang wat die toksisiteit van die water in die Valsrivier bevestig.
Verskeie boere in die Bothaville-omgewing het 'n toename in dooie visse in die rivier gewaar en die wetenskaplike ondersoek laat doen. Daar was ook gevalle waar beeste gevrek het.
Volgens VF Plus-raadslid, Thys Vermeulen, van die Moqhaka-munisipaliteit, spoel 75% van Kroonstad se riool in die Valsrivier. Tweederdes van die rioolsuiweringswerke werk tans nie. Vermeulen beskou die onkundigheid en onbevoegdheid van munisipale amptenare as die oorsaak hiervan. Dit is 'n geweldige gesondheidsrisiko. Mense en diere wat hierdie rivierwater drink sal baie siek word en kan doodgaan.
Die VF Plus eis onmiddellike ingryping deur die provinsiale en nasionale regering in hierdie verband. Wouter Wessels, VF Plus-lid van die Vrystaat Wetgewer het eergister met die VF Plus-leier en adjunkminister, dr. Pieter Mulder, in hierdie verband geskakel. Mulder sal die onaanvaarbare situasie in Moqhaka met die minister van waterwese en omgewingsake op 'n dringende basis bespreek.
"Daar is dringend verandering in Suid-Afrika nodig. Die komende verkiesing is van kardinale belang om protes teen die onbevoegde en korrupte ANC-regering aan te teken en teen die ANC te stem. Saam is ons sterker," het Wessels bygevoeg.
Ek het nou 'n vraag
Indien 'n dokter nalatig is word hy aangekla en vervolg.
Waarom word hierdie mense nie krimineel vervolg nie? Hulle stel mos ander se lewe in gevaar en is erg nalatig.
Is die VF+ bang of gaan hulle iets aan die saak doen. Ons hoor net altyd van julle ondersoeke, maar hoor nie wat julle daaraan doen nie. Ons as ondersteuners raak ongeduldig ook met julle.